Απόφαση της Επιτροπής

της 26ης Μαρτίου 2003

για την τροποποίηση του εσωτερικού κανονισμού της

[κοινοποιηθείσα υπό τον αριθμό Ε(2003) 972]

(2003/246/ΕΚ, Ευρατόμ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 218 παράγραφος 2,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 131,

τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 1,

ΑΠΟΦΑΣΙΖΕΙ:

Άρθρο 1

Οι διατάξεις της Επιτροπής για τις επιχειρησιακές διαδικασίες διαχείρισης των καταστάσεων κρίσης, το κείμενο των οποίων προσαρτάται στην παρούσα απόφαση, προστίθενται ως παράρτημα στον εσωτερικό κανονισμό της Επιτροπής.

Άρθρο 2

Η παρούσα απόφαση αντικαθιστά την απόφαση που εγκρίθηκε στις 5 Μαρτίου 2003 υπό τον ίδιο τίτλο.

Άρθρο 3

Η παρούσα απόφαση αρχίζει να ισχύει και εφαρμόζεται από τις 26 Μαρτίου 2003.

Βρυξέλλες, 26 Μαρτίου 2003.

Για την Επιτροπή

Neil Kinnock

Αντιπρόεδρος

ΠΑΡΑΡΤΗΜΑ

ΔΙΑΤΑΞΕΙΣ ΤΗΣ ΕΠΙΤΡΟΠΗΣ ΓΙΑ ΤΙΣ ΕΠΙΧΕΙΡΗΣΙΑΚΕΣ ΔΙΑΔΙΚΑΣΙΕΣ ΔΙΑΧΕΙΡΙΣΗΣ ΚΡΙΣΕΩΝ

Εκτιμώντας τα ακόλουθα:

(1) Είναι σκόπιμο να καθοριστούν από την Επιτροπή διαδικασίες που να επιτρέπουν τη διαχείριση καταστάσεων κρίσεως, και ειδικότερα που να εγγυώνται ότι θα μπορούν να λαμβάνονται όλες οι αναγκαίες αποφάσεις με όσο το δυνατόν περισσότερη ταχύτητα και αποτελεσματικότητα, εξασφαλίζοντας παράλληλα ότι θα παραμένουν υπό πολιτικό έλεγχο.

(2) Είναι αναγκαίο να εγκαθιδρύσει η Επιτροπή μια επιχειρησιακή διάρθρωση για τη διαχείριση κρίσεων.

(3) Οι διατάξεις της Επιτροπής σχετικά με την ασφάλεια(1) που διαλαμβάνονται σε παράρτημα του εσωτερικού κανονισμού της Επιτροπής, προβλέπουν ότι ένα μέλος της Επιτροπής επιφορτίζεται με τα ζητήματα ασφαλείας και με την εφαρμογή της πολιτικής ασφαλείας της Επιτροπής.

(4) Στο μέρος Ι σημείο 2 του παραρτήματος για τις διατάξεις ασφαλείας ορίζονται οι γενικές αρχές της νομιμότητας, της διαφάνειας, της λογοδοσίας και της επικουρικότητας (αναλογικότητας), οι οποίες εφαρμόζονται επίσης στη διαχείριση κρίσεων.

Άρθρο 1

Το γραφείο ασφαλείας εντάσσεται στη Γενική Διεύθυνση Προσωπικού και Διοίκησης και λειτουργεί με προϊστάμενο έναν διευθυντή του γραφείου ασφαλείας της Επιτροπής, ο οποίος υπάγεται στο αρμόδιο για θέματα ασφαλείας μέλος της Επιτροπής.

Άρθρο 2

1. Το σύστημα διαχείρισης κρίσεων συντίθεται από μια ομάδα διαχείρισης, ένα επιχειρησιακό κλιμάκιο και ένα κλιμάκιο επιτήρησης.

2. Η ομάδα διαχείρισης συνεδριάζει υπό την προεδρία του αναπληρωτή γενικού γραμματέα. Συγκροτείται από ένα μέλος του ιδιαίτερου γραφείου του προέδρου και του αρμόδιου για θέματα ασφαλείας μέλους της Επιτροπής, από το διευθυντή του γραφείου ασφαλείας της Επιτροπής, τον γενικό διευθυντή της νομικής υπηρεσίας, τον γενικό διευθυντή προσωπικού και διοίκησης και τον γενικό διευθυντή της υπηρεσίας τύπου και επικοινωνίας, και από οποιοδήποτε άλλο πρόσωπο κρίνει ως αναγκαίο, λαμβανομένων υπόψη των περιστάσεων, ο αναπληρωτής γενικός γραμματέας.

Αποστολή της ομάδας διαχείρισης είναι να συμβουλεύει την Επιτροπή, και ιδιαίτερα το αρμόδιο για θέματα ασφαλείας μέλος της Επιτροπής, για τα ενδεικνυόμενα μέτρα που πρέπει να ληφθούν για την προστασία του προσωπικού και των περιουσιακών στοιχείων της Επιτροπής, και να εξασφαλίζει την επιχειρησιακή αποτελεσματικότητα της τελευταίας, σε περίπτωση κρίσεως.

3. Ο πρόεδρος, το αρμόδιο για θέματα ασφαλείας μέλος της Επιτροπής καθώς και κάθε εμπλεκόμενο σε κρίση μέλος της Επιτροπής τηρούνται ενήμεροι από τον πρόεδρο της ομάδας διαχείρισης σχετικά με τις εξελίξεις της κρίσεως.

4. Μια υπηρεσία επιφυλακής τίθεται σε λειτουργία επί 24ώρου και πλήρους εβδομαδιαίας βάσεως, με τη συνεχή παρουσία δύο τουλάχιστον υπαλλήλων, κατά τρόπο που να εξασφαλίζεται η εκπλήρωση των ευθυνών του γραφείου ασφαλείας.

Άρθρο 3

1. Το αρμόδιο για θέματα ασφαλείας μέλος της Επιτροπής δύναται ανά πάσα στιγμή να διατάξει τον διευθυντή του γραφείου ασφαλείας της Επιτροπής να θέσει σε λειτουργία το σύστημα διαχείρισης κρίσεων.

2. Ο διευθυντής του γραφείου ασφαλείας της Επιτροπής δύναται να αποφασίζει, με δική του πρωτοβουλία, ότι, βάσει των πληροφοριών που διαθέτει, είναι σκόπιμο να ενεργοποιηθεί το σύστημα διαχείρισης κρίσεων.

Άρθρο 4

Για να μπορούν οι αποφάσεις να λαμβάνονται με αρκετή ταχύτητα ώστε να εξασφαλίζεται η προστασία των προσώπων, των πληροφοριακών στοιχείων, των κτιρίων και των άλλων αγαθών της Επιτροπής από κάθε απειλή, και για να διασφαλίζεται η επιχειρησιακή ικανότητα της Επιτροπής σε καταστάσεις στις οποίες αποκλείεται, λόγω επείγοντος, να ακολουθηθούν οι συνήθεις διαδικασίες λήψης των αποφάσεων:

1. το αρμόδιο για θέματα ασφαλείας μέλος της Επιτροπής δύναται να λαμβάνει κάθε απόφαση που κρίνει αναγκαία για την προστασία του προσωπικού και των περιουσιακών στοιχείων της Επιτροπής από τέτοια απειλή,

2. σε άκρως κατεπείγουσες καταστάσεις, ο διευθυντής του γραφείου ασφαλείας της Επιτροπής δύναται να λαμβάνει ανάλογες προς τις προαναφερόμενες στο σημείο 1 αποφάσεις, σε συνεννόηση, εφόσον είναι δυνατόν, με την ομάδα διαχείρισης. Κάθε χρήση της εξουσίας αυτής πρέπει να κοινοποιείται αμελλητί στο αρμόδιο για θέματα ασφαλείας μέλος της Επιτροπής, προς επανεξέταση και, κατά περίπτωση, προς έγκριση, τροποποίηση ή ακύρωση,

3. σε άκρως κατεπείγουσες καταστάσεις, ο προϊστάμενος αποστολής ή γραφείου εκπροσώπησης της Επιτροπής ή αντιπροσωπείας ή περιφερειακής αντιπροσωπείας στα κράτη μέλη δύναται να λαμβάνει αποφάσεις ανάλογες προς τις προαναφερόμενες στο σημείο 1. Κάθε χρήση της εξουσίας αυτής πρέπει να κοινοποιείται αμελλητί στο αρμόδιο για θέματα ασφαλείας μέλος της Επιτροπής, προς επανεξέταση και, κατά περίπτωση, προς έγκριση, τροποποίηση ή ακύρωση,

4. κάθε απόφαση λαμβανόμενη σύμφωνα με τα σημεία 1 έως 3 υποβάλλεται στην επόμενη συνεδρίαση του σώματος προς επανεξέτασή της, και, κατά περίπτωση, προς έγκριση, τροποποίηση ή ακύρωση.

Άρθρο 5

Καταργείται το άρθρο 5 της αποφάσεως C(94) 2129 της Επιτροπής.

(1) ΕΕ L 317 της 3.12.2001, σ. 1.